It-Tielet Pitazz – Paragrafi 1211-1220 O Ġesu' l-aktar Ħanin, li l-veru natura Tiegħek hi li jkollok mogħdrija lejna u li taħfrilna, la tħarisx lejn dnubietna imma lejn il-fiduċja li aħna għandna fit-tjieba Tiegħek bla qjies. Ilqagħna lkoll f'dak il-post f'Qalbek wisq ħanina, u tħallina qatt naħarbu minnha. Dan nitolbuhulek f'ġieħ l-Imħabba li tgħaqqdek mal-Missier u mal-Ispirtu s-Santu. O Setgħa bla tarf tal-Ħniena Divina, Salvazzjoni ta' poplu midneb, Inti baħar ta' ħniena u mogħdrija; Inti tgħin lil dawk li jitolbuk bl-umilta'. Missier Etern, dawwar il-ħarsa ħanina Tiegħek fuq l-umanita' kollha u l-iktar fuq l-imsejkna midinbin, li dawn huma miġburin ilkoll fil-Qalb l-iżjed ħanina ta' Ġesu'. F'ġieħ il-Passjoni ħarxa Tiegħu, urina l-ħniena Tiegħek, sabiex inkunu nistgħu nfaħħru l-qawwa bla qjies tal-ħniena Tiegħek għal dejjem ta' dejjem. Ammen. It-Tieni Jum 1212. Illum ġibli l-erwieħ tas-saċerdoti u r-reliġjużi u għaddashom fil-ħniena Tiegħi bla qjies. Kienu huma li tawni s-saħħa biex nissaporti il-Passjoni ħarxa li batejt. Permezz tagħhom, tinżel il-ħniena Tiegħi tgelgel fuq l-umanita'. O Ġesu' l-iktar ħanin, li minnek ġej dak kollu li hu tajjeb, kattar il-grazzja Tiegħek fina, sabiex aħna nkunu nistgħu nwettqu xogħol siewi ta' ħniena, u dawk kollha li jarawna, jagħtu glorja lill-Missier tal-ħniena li Hu fis-smewwiet. L-għajn tal-imħabba ta' Alla Tgħammar fi qlub safjin, Maħsulin fil-baħar tal-ħniena, Tlellex bħal kwiekeb, tiddi bħas-sebħ. Missier Etern, dawwar il-ħarsa ħanina Tiegħek lejn dawk li Inti għażilt fil-għalqa Tiegħek – fuq l-erwieħ tas-saċerdoti u r-reliġjużi; u ikisihom bil-qawwa tal-Barka Tiegħek. F'ġieħ l-imħabba tal-Qalb ta' Ibnek fejn hemm jinsabu miġburin, agħtihom is-setgħa u d-dawl Tiegħek, ħalli jkunu jistgħu jmexxu lill-oħrajn fit-triq tas-salvazzjoni, u hekk b'vuċi waħda jkantaw tifħir lill-ħniena bla qjies Tiegħek għal dejjem ta' dejjem. Ammen. 1214. Illum ġibli l-erwieħ kollha devoti u fidili u għaddashom fl-oċejan tal-ħniena Tiegħi. Dawn l-erwieħ tawni faraġ fit-triq tas-Salib. Kienu dik il-qatra ta' faraġ f'nofs oċejan ta' niket aħrax. O Ġesu' l-aktar ħanin, mit-teżor tal-ħniena Tiegħek, Inti tqassam il-grazzji Tiegħek b'abbundanza fuq kull wieħed u waħda minna. Ilqagħna f'dak il-post ta' Qalbek wisq ħanina u tħallina qatt naħarbu minnha. Din il-grazzja nitolbuhielek f'ġieħ dik l-imħabba kbira u tal-għaġeb li għandek tkebbes f'Qalbek għall-Missier tas-Sema. Il-mirakli tal-ħniena huma impenetrabbli La l-midneb lanqas il-ġust ma jifhimhom. Meta Inti titfa' fuqna ħarsa ta' ħniena, Inti tiġbidna lkoll aktar qrib ta' Mħabbtek. Missier Etern, dawwar il-ħarsa ħanina Tiegħek lejn l-erwieħ fidili, bħala l-wirt ta' Ibnek. F'ġieħ il-Passjoni ħarxa Tiegħu, berikhom u ħarishom dejjem. B'hekk huma qatt ma jonqsu mill-imħabba jew jitilfu t-teżor tal-fidi mqaddsa, imma mal-qtajja' tal-Anġli u l-Qaddisin, jkunu jistgħu ifaħħru l-ħniena Tiegħek bla qjies għal dejjem ta' dejjem. Ammen. Ir-Raba' Jum Illum ġibli lil dawk li ma jemmnux Fija u lil dawk li għadhom ma jafunix. Kont qed naħseb fihom ukoll matul il-Passjoni ħarxa Tiegħi, u l-ħerqa li biha għad jitkebbsu kienet ta' faraġ għal Qalbi. Għaddashom fl-oċejan tal-ħniena Tiegħi. O Ġesu' l-iktar ħanin, Inti d-Dawl tad-dinja kollha. Ilqa' fil-kenn tal-Qalb Tiegħek kollha ħniena l-erwieħ ta' dawk li s'issa għadhom ma jemmnux Fik jew ma jafukx. Agħmel lir-raġġi tal-grazzja Tiegħek idawwluhom, sabiex huma wkoll, flimkien magħna, ifaħħru l-għeġubijiet tal-ħniena Tiegħek; u la tħallihomx jitbiegħdu mill-Qalb l-iżjed Ħanina Tiegħek. Jalla d-dawl ta' Mħabbtek Idawwal lill-erwieħ li jinsabu fid-dlam; Agħmel li dawn l-erwieħ għad isiru jafuk U, flimkien magħna, ifaħħru l-ħniena Tiegħek. Missier Etern, itfa' ħarstek ħanina fuq l-erwieħ ta' dawk li ma jemmnux f'Ibnek, u ta' dawk li għadhom ma jafukx, imma li diġa' jinsabu fil-Qalb l-iżjed ħanina ta' Ġesu'. Ressaqhom lejn id-dawl tal-Vanġelu. Dawn l-erwieħ ma jafux xi jfisser il-ferħ kbir li jħobbuk. Agħmel li dawn ukoll ifaħħru it-tjieba tal-ħniena Tiegħek bla qjies għal dejjem ta' dejjem. Ammen. Il-Ħames Jum 1218. Illum ġibli l-erwieħ tal-insara li huma mifrudin minn xulxin, u għaddashom fl-oċejan tal-ħniena Tiegħi. Matul il-Passjoni ħarxa Tiegħi huma qattawli Ġismi u Qalbi; jiġfieri, il-Knisja Tiegħi. Meta jerġgħu jidħlu fil-għaqda mal-Knisja, l-ġrieħi Tiegħi jfiequ, u b'hekk huma jtaffuli l-Passjoni Tiegħi. O Ġesu' l-aktar ħanin, Inti li Int l-istess Tjieba, ma tiċħadx id-dawl lil min jitolbok. Ilqa' fil-Qalb l-iżjed ħanina Tiegħek lill-erwieħ ta' ħutna mifrudin minna. Agħtihom id-Dawl Tiegħek biex jerġgħu lura għall-għaqda mal-Knisja u tħallihomx jitbiegħdu iżjed mill-kenn ta' Qalbek mimlija mogħdrija; imma agħmel b'mod li huma wkoll jibdew ifaħħru l-kobor tal-ħniena Tiegħek. Ukoll għal dawk li ċarrtu l-libsa tal-għaqda Tiegħek, Għajn ta' ħniena tgelgel minn ġo Qalbek Is-Setgħa bla tarf tal-Ħniena Tiegħek, O Alla, Tista' tmexxi lil dawn l-erwieħ ukoll 'il barra mit-triq żbaljata. Missier Etern, itfa' l-ħarsa ħanina Tiegħek fuq l-erwieħ ta' ħutna mifrudin, dawk li ħlew il-ġid u l-grazzji li Inti sawwabt fuqhom, billi webbsu rashom fl-iżbalji tagħhom. Tħarisx lejn l-iżbalji tagħhom, imma ilqa' l-imħabba ta' Ibnek l-għażiż bil-Passjoni ħarxa li ġarrab minħabba fihom, ladarba huma wkoll qegħdin fil-Qalb l-iżjed ħanina ta' Ġesu'. Agħmel li huma wkoll jigglorifkaw l-ħniena kbira Tiegħek għal dejjem ta' dejjem. Ammen. Is-Sitt Jum 1220. Illum ġibli l-erwieħ ta' qalb ħelwa u umli u t-tfal iċ-ċkejknin, u għaddashom fil-ħniena Tiegħi. Dawn l-erwieħ l-iktar li jixbħu lil Qalbi. Huma tawni s-saħħa fil-ħin tal-agunija ħarxa Tiegħi. Jiena rajthom bħal anġli tal-art, li jishru mal-Altari Tiegħi. Insawwab fuqhom xmajjar sħaħ ta' grazzji. Ir-ruħ umli biss tista' tilqa' l-grazzja Tiegħi. Għandi fiduċja kbira f'dawn l-erwieħ umli.
Djarju ta' Swor Fawstina – It-3 Pitazz (par.1211-1220)